SKRIFTLIG FORESPØRGSEL E-3735/02

af Caroline Lucas (Verts/ALE) til Kommissionen

(19. december 2002)

Om: Kontingenter og den caribiske bananindustris overlevelse

I juni 2002 sendte AVS-Ministerrådet en beslutning til Europa-Parlamentet, Rådet og Kommissionen, hvori der gøres opmærksom på, at den nye bananordning har ført til, at priserne er faldet

til niveauer, der truer med at fortrænge AVS-leverandører, som for de flestes vedkommende ikke har nogen alternative markeder, og allerede skaber store sociale og økonomiske forvridninger og undergraver de resultater, der er opnået i forbindelse med bekæmpelsen af fattigdom.

Problemet skyldes gennemførelsen af den anden fase i aftalen mellem EU og USA, som indebærer overførsel af 100 000 tons fra kontingentet for AVS-bananer (C-kontingentet) til kontingentet for dollarbananer (B-kontingentet), hvilket i realiteten har forøget den samlede mængde bananer, der bringes på markedet, med 100 000 tons, således at supermarkederne i EU kan føre en politik med meget konkurrencedygtige priser.

Vil Kommissionen gennemføre en midlertidig nedsættelse af B-kontingentet (dollarbananer) for at fjerne det overskydende udbud, som trykker priserne, og hvilke foranstaltninger agter Kommissionen i benægtende fald at træffe med henblik på at støtte AVS-leverandørerne?

Svar afgivet på Kommissionens vegne af Franz Fischler

(5. februar 2003)

Kommissionen skal meddele det ærede medlem, at EF's bananmarked i 2002 var karakteriseret ved en god kvantitativ ligevægt, der har givet sig udslag i en harmonisk prisudvikling. Der har som hvert år været en forringelse af prisniveauet fra andet halvår med en forstærkelse af den faldende tendens i september og oktober måned. Imidlertid er situationen blevet væsentligt forbedret med et betydeligt opsving i noteringerne fra sidst i november måned. Specielt steg AVS-landenes bananpriser med 58 % fra uge 46 (medio november) til uge 51 (ultimo december), og ved udgangen af 2002 lå priserne på det højeste niveau i fem år på dette tidspunkt af sæsonen. Udsigterne for de kommende måneder er positive, og markedsudviklingen i 2003 forventes at blive præget af en god ligevægt. Det kan således hævdes, at EF-markedet fortsat er et givtigt marked for de bananproducerende lande, navnlig AVS-landene.

Kommissionen minder endvidere om, at de aftaler, der er indgået med Amerikas Forenede Stater og Ecuador, har gjort det muligt at afslutte den handelskrig, der har varet flere år, og i aftalerne godkendtes åbningen af et toldkontingent, som er forbeholdt importen af bananer fra AVS-landene. Endvidere har EF i november 2001 opnået undtagelser inden for rammerne af Verdenshandelsorganisationen (WTO), som sikrer de bananproducerende AVS-lande en præferenceadgang til EF-markedet.

Endelig understreger Kommissionen, at der ikke eksisterer nogen prisgarantiordning inden for rammerne af den fælles markedsordning for bananer. Prisdannelsen for bananer og de temporært ustabile bananpriser er udtryk for markedsdynamikken, som Kommissionen ikke kan gribe ind i. Toldkontingenternes størrelse kan kun ændres for at sikre bananleverancer til markedet i det tilfælde, hvor der skulle opstå mangel på bananer fra en af oprindelser. I så tilfælde kan Kommissionen udelukkende forhøje de mængder, der skal importeres under et ikke-konsolideret toldkontingent (B-kvote). Kommissionen har ikke inden for rammerne af sine beføjelser nogen mulighed for at nedsætte toldkontingentmængderne under de gældende bestemmelser. I øvrigt vil et prisfald på EF-markedet ikke være en tilstrækkelig begrundelse for at foreslå en toldkontingentnedsættelse.